Un agent șef principal de la Poliția Rutieră Prahova a fost prins în flagrant de către ofițerii de poliție judiciară ai DGA – Serviciul Județean Anticorupție Prahova, sub coordonarea procurorului de caz din cadrul Parchetului de pe lângă Tribunalul Prahova în timp ce primea mită.
Bărbatul a fost prins în flagrant marți, 19 martie, în timp ce primea suma de 700 de lei cu titlu de mită pentru a nu dispune măsurile legale referitoare la constatarea unor contravenții la regimul rutier.
În același dosar, agentul șef principal este acuzat de săvârșirea unei fapte asemănătoare de luare de mită, când bărbatul ar fi primit 300 de lei, în același scop: neaplicarea unei sancțiuni contravenționale pentru o abatere săvârșită în trafic.
Procurorul de caz a dispus față de agentul șef principal efectuarea în continuare a urmăririi penale și reținerea sa pentru 24 de ore, scrie Adevărul.
De asemenea, agentul a fost prezentat instanței de judecată cu o propunere de arestare preventivă, fiind dispusă măsura cercetării în stare de arest la domiciliu pentru 30 de zile.
În cauză s-a beneficiat de sprijin din partea Serviciului Operații al Direcției Generale Anticorupție.